ব্যারিকেড সৃষ্টি করে শহরে প্রতিরোধের চেষ্টা হয়েছিল। কিন্তু কোনো কাজে লাগেনি। বাংলাদেশের কমিউনিস্ট পার্টির বর্তমান সভাপতি মুজাহিদুল ইসলাম সেলিম তখন ছাত্রনেতা। সম্ভাব্য সেনা আক্রমণের হাত থেকে ঢাকা শহরকে রক্ষা করার ব্যাপারে তারা যেসব উপায়ের কথা তখন ভেবেছিলেন সেগুলোর মধ্যে ছিল বিভিন্ন বাড়ির ছাদের ওপরে গরম ভাতের মাড়, মরিচের গুঁড়া ইত্যাদি রাখা, যাতে সেনাবাহিনী মার্চ করলে তাদের ওপর সেসব নিক্ষেপ করে তাদেরকে রুখে দেয়া যাওয়া। তিনি মন্তব্য করেছেন, “একটি আধুনিক সেনাবাহিনীর বিপরীতে এমন ছেলেমানুষি প্রস্তুতি এখন হাস্যকর মনে হতে পারে, কিন্তু এর মধ্য দিয়ে আমাদের মাঝে যে আবেগ ছিল তার বলিষ্ঠ প্রমাণ পাওয়া।”১৫ সেটা সত্য। আবেগের কোনো অভাব ছিল না, অভাব ছিল প্রস্তুতির, এমন কি সঠিক ধারণারও।